Lis Blong Ol Japta
© 2014 Watch Tower Bible and Tract Society of Pennsylvania
Plante Samting We Ol Man Oli Talem Oli No Kamtru 3
Wan Witnes i Storian Wetem Narafala —?Ol Witnes Blong Jehova Oli Bilif Long Jisas? 8
Wan Problem We i Stap Long Fulwol 11
?Wanem Tingting Blong God Long Man We i Smok? 12
?Yu Yu Save? 15
!GUD NIUS WE I KAMAOT LONG GOD!—?Fastaem God i Gat Wanem Tingting Long Wol Ya?
Yu save faenem ansa blong kwestin ya long japta 5 blong buklet ya.
(Yu luk long OL BUK)
STORI BLONG FRAN PEJ | ?HU I SAVE TALEMAOT FIUJA?
?Yu yu wantem save se fiuja blong yu i olsem wanem? Hemia wan samting we plante man oli wantem save. I gat plante man we oli stap talemaot ol samting we bambae oli kamtru long ol defdefren rod. Yu traem tingbaot ol samting we ol man oli talem:
OL SAENTIS oli yusum plante mane mo ol niufala tul, blong talemaot sipos ol doti we ol man oli sakem long win, bambae i spolem wol no nogat. Mo tu, blong oli talemaot sipos tumora bambae i ren no nogat.
OL MAN BLONG STADI oli talem se ol samting long bisnes mo politik oli stap jenis bigwan. Warren Buffett, hem i wan man we i win gud long bisnes, hem i naf blong talemaot stret samting we i kamaot long ol bisnes taswe, ol man oli stap singaot hem se profet. Nate Silver, hem i stap stadi long ol ripot, blong hem i save talemaot se politik blong Amerika bambae i olsem wanem, mo hu man we bambae i winim praes long Hollywood.
OL SAMTING BLONG BIFO oli olsem ol profet tok. Sam man oli luk se ol tok blong wan buk we Michel de Notredame (Nostradamus) i raetem long ol yia 1500, oli stap kamtru tede. Sam man we oli ridim kalenda blong ol man Maya, oli luk se kalenda ya i finis long 21 Disemba 2012. Taswe oli talem se bambae i gat wan bigfala trabol i spolem gud fulwol long taem ya.
OL LIDA BLONG SKUL samtaem oli stap talemaot ol nogud samting we oli ting se bambae i kasem ol man long olgeta ples long wol, mo oli mekem se ol man oli stap hivap wanples long ol grup. Wan man we nem blong hem Harold Camping mo ol man blong hem, oli talemaot se en blong wol bambae i kamtru long yia 2011. Be tede wol i stap yet.
OL MAN BLONG TALEMAOT FIUJA oli ting se oli gat wan spesel save. Edgar Cayce mo Jeane Dixon tufala i talemaot sam samting we oli kamtru long ol yia 1900. Be tufala i talem plante samting we oli no kamtru. Wan eksampol. Dixon i talem se long yia 1958, bambae i gat Wol Wo Tri, mo Cayce i talemaot se New York bambae i draon long solwota long medel blong yia 1970.
?Olsem wanem? ?I gat wan rod blong yumi save samting we bambae i kamtru long fiuja? Hemia wan impoten kwestin we i gud yumi save ansa blong hem. Sipos yu naf blong save samting we bambae i kamtru long fiuja, ating bambae yu lukluk gud long laef blong yu, mo long ol desisen we yu stap mekem.
STORI BLONG FRAN PEJ
Yumi evriwan i stap tingbaot fiuja. Yumi tingbaot se laef blong yumi mo famle blong yumi bambae i olsem wanem. Ating yumi wanwan i stap tingbaot se: ‘?Ol pikinini blong mi, bambae oli gat wan gudfala laef long fiuja? ?Wol ya bambae i lus long wan bigfala disasta? ?Mi mas mekem wanem naoia blong mi gat wan gudfala fiuja?’ Yumi olsem nao, yumi wantem save se fiuja blong yumi bambae i olsem wanem. Sipos yumi save samting we bambae i kamtru long fiuja, bambae yumi no fraet be yumi rere from.
Taswe, ?wanem fiuja blong yu? ?I gat wan man we i save talemaot? Ol man blong hae save oli talemaot plante samting we oli no kamtru. Be Baebol i talem se God nomo i save talemaot ol samting we bambae oli kamtru. Hem i talem se: ‘Long stat blong olgeta samting, God i talemaot fastaem ol samting we biaen oli hapen. Bifo finis, hem i talemaot ol samting we biaen oli kamtru.’ (Aesea 46:10) Yumi glad tumas se God i save mekem olsem.
?Yu yu wantem save sipos ol profet tok blong God bifo oli kamtru? Sipos yes, ?from wanem? Yu traem tingbaot. Sipos yu luk se longtaem finis olgeta long meteo oli talemaot stret weta we i stap kamaot evri dei, ating yu yu glad tumas. Mo bambae yu lesin gud se weta blong tumora i olsem wanem. Long sem fasin, sipos yu lanem se longtaem finis God i talemaot ol samting we biaen oli kamtru, ating bambae yu lesin gud long God blong save se fiuja blong yu bambae i olsem wanem.
Sipos yu harem se i no longtaem bambae wan bigfala taon we i gat paoa long ol man blong plante yia i lus, ating bambae yu sapraes bigwan. Hemia nao samting we wan man blong God i talemaot, se bigfala taon ya Nineve bambae i lus. (Sefanaea 2:13-15) ?Ol man blong histri oli talem wanem? Long ol yia 600 B.K.T., samwe 15 yia afta we God i talemaot profet tok ya, ol man Babilon mo ol man Midia oli kam faet agensem ol man Nineve mo oli spolem gud taon ya. Antap long samting ya, God i talem fastaem se Nineve bambae i “kam nogud olgeta, we bambae i no moa gat man i stap long hem, mo bambae i kam wan draeples we i no gat wota long hem.” ?Olsem wanem? ?Tok ya i kamtru? Yes. Ol man Babilon mo Midia oli no tingbaot nating blong holem taon ya, mo ol eria raonabaot long hem we oli bigwan olsem 518 skwea Kilometa. Be oli spolem gud taon ya. ?Olsem wanem? ?Ol man we oli stadi long politik oli naf blong talemaot ol samting olsem, we biaen oli kamtru?
Yu traem tingbaot se wan man i talemaot long yu 300 yia bifo, nem blong man we bambae i bonem bun blong ol man long olta, i talemaot stret laen we man ya bambae i kamaot long hem, mo i talem stret nem blong taon we olta ya i stap long hem. Taem yu luk se tok blong man ya i kamtru, ating bambae yu tinghae long man ya we i talemaot tok ya. Wan profet blong God i talemaot se: ‘Bambae i gat wan pikinini i bon we nem blong hem Josaea. Hem bambae i wan long olgeta we bambae oli kamaot biaen long King Deved ya bifo, mo hem bambae i bonem ol bun blong man’ antap long wan olta long taon ya Betel. (1 King 13:1, 2) Samwe 300 yia biaen, wan king i kamaot long laen blong Deved, nem blong hem Josaea. Hem nao i fas man we i karem nem ya Josaea. Hem i mekem evri samting we profet tok ya i talem. Hem i talem long ol man blong hem blong oli ‘tekemaot ol bun long ol hol, oli karem i kam, mo oli bonem olgeta long olta ya’ we i stap long Betel. (2 King 23:14-16) ?Yu ting se wan man olbaot i naf blong talemaot evri smosmol samting, we biaen oli kamtru? Nogat. Wan man we hae moa long ol man, hem nomo i naf blong talemaot ol save olsem long man.
Yu traem tingbaot se wan man i talemaot nem blong wan narafala man we i no bon yet, se bambae hem i winim wan bigfala wol paoa, mo hem i talem rod we man ya bambae i folem blong winim wol paoa ya. Ating bambae yu yu sapraes bigwan taem yu luk profet tok ya i kamtru. God i talemaot se wan man we nem blong hem Sirus, bambae i lidim ol ami oli go faet agensem ol man long taon ya Babilon. Man ya bambae i mekem ol man Isrel oli go fri, mo bambae hem i givhan long olgeta blong oli bildim bakegen haos tempol blong olgeta. Antap long hemia, God i talemaot plan we bambae oli folem blong go mekem faet ya. Hem i talem se bambae oli mekem reva i kam drae, mo hem i talem tu se ol doa blong bigfala taon ya bambae oli open. Hemia bambae i givhan long olgeta blong oli winim taon ya. (Aesea 44:27–45:2) ?Olsem wanem? ?Evri smosmol samting we profet tok ya i tokbaot oli kamtru? Ol man blong stadi long histri oli agri se Sirus nao i winim bigfala taon ya. Ol ami blong Sirus oli wok had blong blokem reva we i pastru long taon ya, mo oli jenisim rod blong hem. Nao wota blong reva ya i godaon. Biaen oli go insaed long taon ya from ol bigfala doa blong hem oli open i stap. Sirus i mekem we ol man Isrel oli go fri, mo i talem long olgeta se oli mas gobak long Jerusalem blong bildim bakegen haos tempol. Yumi sapraes long samting ya, from we Sirus i no wosipim God blong ol man Isrel. (Esra 1:1-3) ?I gat wan man we i naf blong tokbaot evri smosmol samting olsem, we biaen oli kamtru? !Nogat! God nomo i naf blong mekem olsem.
Yumi luk tri eksampol nomo we oli soemaot se God i naf blong talemaot ol samting we bambae oli kamtru long fiuja. Be i no long ol taem ya nomo we hem i mekem samting ya. Plante long yumi oli save tok we Josua i talem long ol man Isrel se: “Yufala evriwan i savegud long tingting blong yufala we Hae God ya i givim ol gudgudfala samting ya long yumi, stret olsem we hem i promes bifo finis. Olgeta promes ya blong hem, hem i mekem oli kamtru evriwan, i no gat wan promes nating i stap we i no kamtru.” (Josua 23:1, 2, 14) Ol man blong Josua oli luksave klia se olgeta promes mo olgeta profet tok we God i bin talemaot finis oli kamtru evriwan. ?Be God i mekem samting ya olsem wanem? Yumi luksave se ol promes blong God oli defren olgeta long ol promes blong man. I impoten we yumi save samting ya, from we God i talemaot plante samting we bambae oli kamtru long fiuja, mo oli save gat paoa long laef blong yumi.
Samting we ol man oli talemaot se bambae i kamtru, i stanap nomo long save blong ol saentis, ol man blong talemaot fiuja, mo long ol samting we oli stap hapen tede. Afta we oli talemaot ol samting we oli ting se bambae i kamtru, oli no moa kea, oli wet nomo blong luk se wanem bambae i hapen.—Ol Proveb 27:1.
God i defren long ol man, hem i save evri samting. Hem i save gud olgeta samting raonabaot long yumi mo hem i save gud ol samting we yumi wantem. Taswe taem hem i jusum blong mekem wan samting, hem i save talemaot samting we bambae i kasem ol man wanwan mo wan ful neson. Be i no hemia nomo. Hem i save kontrolem ol samting mo i jenisim olgeta, blong hem i save mekem samting we hem i talem i kamtru. God i talem se: “Tok blong mi . . . bambae hem i mekem evri samting we mi mi sanem hem blong i mekem.” (Aesea 55:11) Sam long ol profet tok ya we God i talem bambae oli kamtru nomo long fiuja. Hem i wok strong blong mekem ol samting we hem i talem oli kamtru.
?Wan man i talem long yu finis se fiuja blong yu mo ol famle blong yu i olsem wanem? Sipos yu harem nius se wan hariken i stap kam, ating bambae yu mekem wan samting blong yu no ded. Yu mas mekem sem mak taem yu harem ol profet tok blong Baebol. God i talemaot finis se i no longtaem bambae i gat wan bigfala jenis long fulwol. (Yu luk bokis ya “Tingting We God i Gat Long Fiuja.”) Ol samting we bambae oli kamtru long fiuja, oli defren olgeta long ol samting we ol man blong hae save oli talem.
Tingbaot samting ya: Baebol i tokbaot finis fiuja blong wol ya, wanem bambae i hapen long stat go kasem en blong hem. God i talem se: “Bifo finis, mi mi talemaot ol samting we biaen oli kamtru. Mi talem finis we ol plan blong mi bambae oli no save foldaon, mo we bambae mi mi save mekem olgeta samting we mi mi wantem.” (Aesea 46:10) Yu wetem ol famle blong yu, yufala i save gat wan gudfala fiuja. I gud yu askem long ol Witnes blong Jehova blong oli talemaot long yu, ol promes we God bambae i mekem i kamtru long fiuja. Be olgeta oli no gat wan spesel paoa blong talemaot fiuja, mo oli no lesin long voes blong wan spirit. Olgeta oli stadi long Baebol nomo, taswe oli naf blong soemaot long yu ol gudfala samting we God bambae i mekem long yu long fiuja.
WAN WITNES I STORIAN WETEM NARAFALA
Haf ya i tokbaot wan Witnes we i stap storian wetem narafala. Yu traem tingbaot se, wan Witnes we nem blong hem Antoni i kam long haos blong wan man nem blong hem Tim, nao tufala i stap storian.
Antoni: Halo, Tim. Mi glad blong luk yu bakegen.
Tim: Mi tu mi glad blong luk yu.
Antoni: Mi karem sam niufala Wajtaoa mo Wekap! blong yu. Ating bambae yu glad blong ridim ol haf we oli stap insaed.
Tim: Tangkiu tumas. Mi glad se yu kam tede, from we mi mi wantem askem wan kwestin long yu.
Antoni: I oraet yu save askem.
Tim: Lastaem mi stap storian wetem wan fren blong mi. Mi tokbaot ol buk we yu stap givim long mi mo mi talem long hem se mi laekem tumas. Be hem i talem se mi no mas ridim ol buk ya from we ol Witnes blong Jehova oli no bilif long Jisas. ?Hemia i tru ya? Mi talem long fren blong mi se taem yu kambak, bambae mi askem kwestin ya long yu.
Antoni: Mi glad we yu kam askem stret long mi. Ating yu yu agri se blong faenemaot samting we man i bilif long hem, yu mas askem stret long hem.
Tim: Yes hemia nao samting we mi tingbaot.
Antoni: Ol Witnes blong Jehova oli bilif long Jisas. Mifala i save se i impoten tumas we man i bilif long Jisas, sipos hem i wantem we God i sevem hem.
Tim: Mi save se yufala i bilif long Jisas. Be taem fren blong mi i talem olsem, naoia mi wantem save se i tru no nogat. Mo mi tingbaot se yumitu no tokbaot samting ya yet.
Antoni: ?Yu yu glad sipos mi soem sam vas blong Baebol long yu, we oli soemaot se i impoten blong bilif long Jisas? Ol vas ya mifala i yusum oltaem, taem mifala i storian wetem ol man.
Tim: I stret.
Antoni: I gud yumitu ridim ol tok blong Jisas, long Jon 14:6. Hem i stap storian wetem wan disaepol blong hem. Long vas ya, “Jisas i talem long hem se, ‘Mi nao rod ya, mo mi mi stamba blong trutok, mo mi stamba blong laef. I no gat man i save kam long Papa blong mi, sipos mi mi no tekem hem i kam.’” Folem vas ya, ?hu nao i olsem rod we i tekem yumi go klosap long God?
Tim: Hemia Jisas.
Antoni: Yes. Mifala i bilif strong long samting ya. Bambae mi askem wan kwestin long yu: Taem yumi prea, God i talem se long en blong ol prea ya, ?yumi mas sanem prea long nem blong hu?
Tim: Long nem blong Jisas.
Antoni: I tru. From samting ya olgeta prea we mi mi mekem, mi sanem long nem blong Jisas. Olgeta Witnes blong Jehova oli prea olsem.
Tim: I gud blong save samting ya.
Antoni: Yumitu save ridim wan narafala vas, long Jon 3:16. Hemia wan impoten vas long Baebol we plante man oli singaot se wan smol Gospel. Vas ya i soemaot evri samting we ol fofala Gospel oli talem blong tokbaot laef blong Jisas mo wok blong prij we hem i mekem long wol ya. Maet yu glad blong ridim vas ya.
Tim: Oke. I talem se: “God i lavem tumas ol man long wol, nao hem i givim mi, mi stret Pikinini blong hem, mi wan nomo we hem i gat, blong olgeta man we oli bilif long mi bambae oli no save lus, oli gat laef we i no save finis.”
Antoni: Tangkiu. ?Ating yu save vas ya finis?
Tim: Yes, mi harem oli tokbaot plante taem long jos blong mi.
Antoni: Plante man oli save vas ya. Taem yu lukluk gud long vas ya, i gud yu makem tok blong Jisas, we i talem se God i lavem yumi tumas nao hem i mekem se yumi save gat laef we i no save finis. Be, ?yumi mas mekem wanem blong kasem laef ya?
Tim: Yumi mas bilif.
Antoni: Yes. Yu mas bilif long stret pikinini blong God, Jisas Kraes. Hemia i openem rod blong yu save kasem laef we i no save finis, yu save luk long pej 2 blong magasin we mi givim long yu. Magasin ya “i pulum yumi blong bilif long Jisas Kraes, we hem i ded blong yumi save kasem laef we i no save finis. Jisas i stap rul finis olsem king long Kingdom blong God.”
Tim: Man tru ya, ol magasin ya oli pruvum se yufala i bilif long Jisas.
Antoni: Hemia nao.
Tim: Be ?from wanem ol man oli talem se yufala i no bilif long Jisas?
Antoni: I gat plante risen. Be plante taem oli talem olsem from we oli harem ol narafala man oli talem. No maet ol lida blong jos blong olgeta oli talem long olgeta.
Tim: Mi ting se ol man oli talem olsem, from we yufala i talem se yufala i Witnes blong Jehova, i no Witnes blong Jisas.
Antoni: Maet hemia tu wan risen.
Tim: Be ?from wanem yufala i tokbaot Jehova oltaem?
Antoni: Mifala i bilif se i impoten blong yusum nem blong God, Jehova, olsem we pikinini blong hem i mekem. Yu traem luk samting we Jisas i talem long Papa blong hem taem hem i prea. Bambae yumitu luk long Jon 17:6. ?Plis yu save ridim vas ya?
Tim: Yes. “Ol man ya we yu yu tekemaot olgeta long wol ya blong givim long mi, mi mi stap talemaot nem blong yu long olgeta blong mekem olgeta oli save yu. Fastaem, olgeta oli man blong yu, be yu yu putum olgeta long han blong mi, blong oli man blong mi. Olgeta oli stap obei long ol tok blong yu.”
Antoni: Tangkiu. Yu luk long vas ya Jisas i talem se hem i talemaot nem blong God long olgeta. ?Yu ting se from wanem hem i mekem samting ya?
Tim: Mi no save.
Blong God i sevem man, i impoten tumas we man ya i bilif long Jisas
Antoni: Maet i gud yumitu ridim wan narafala vas, we i givim moa save long saed ya. Mi stap tingbaot vas ya long Ol Wok 2:21. Hem i talem se: “Olgeta man we oli singaot mi long nem blong mi, mi bambae mi sevem olgeta.” Naoia ating yu agri se sipos yumi singaot long nem ya Jehova, bambae hem i sevem yumi. Jisas tu i save samting ya.
Tim: Yes, i tru ya.
Antoni: Jisas i save se, blong ol man blong hem oli sef, i impoten we oli save nem blong God mo oli yusum nem blong hem. Mo hemia nao bigfala risen from wanem mifala i tokbaot nem blong Jehova oltaem. Mifala i luksave se i impoten tumas we ol man oli save nem blong God, taswe mifala i stap givhan long ol man blong singaot long nem ya.
Tim: Nating sipos ol man oli no save nem blong God mo oli no yusum nem ya, be taem oli talem God, oli save God ya we oli stap tokbaot.
Antoni: Maet i tru. Nating se i olsem, taem God i talem nem blong hem long yumi, hemia i mekem se i isi long yumi blong kam klosap long hem.
Tim: ?Yu minim wanem?
Antoni: Yu traem tingbaot: Yumi no nid blong save nem ya Moses. Yumi save talem nomo se man ya we i seraotem Red Si, no man ya we i kasem Ten Komanmen. Noa tu, yumi no nid blong save nem blong hem. Yumi save talem nomo se man ya we i wokem wan bigfala sip mo i sevem famle blong hem mo ol anamol. Hemia i sem mak long Jisas tu. Yumi save talem nomo se man we i kamdaon long wol blong i ded from sin blong yumi. ?Yu ting se i stret blong mekem olsem?
Tim: Yes mi ting se i oraet nomo.
Antoni: Be God i mekem we yumi save stret nem blong olgeta wanwan. Taem yumi save stret nem blong olgeta, yumi tingbaot se stori blong olgeta i tru. Nating se yumi neva mitim Moses, Noa, mo Jisas, be taem yumi save nem blong olgeta, hemia i mekem yumi tingbaot se ol man ya oli rili stap.
Tim: !Mi neva tingbaot samting ya, be i tru ya!
Antoni: I gat wan narafala risen from wanem ol Witnes blong Jehova oli yusum nem blong God oltaem. Mifala i wantem givhan long ol man blong oli bilif se Jehova i tru God we ol man oli save kam klosap long hem. Mo tu, mifala i tinghae long Jisas from hem nao hem i impoten man ya we i save sevem yumi. Maet i gud yumitu ridim laswan vas.
Tim: I oraet.
Antoni: Maet yu tingbaot tok blong Jisas we yumitu ridim finis long Jon 14:6, we i se: “Mi nao rod ya, mo mi mi stamba blong trutok, mo mi stamba blong laef.” Be naoia i gud yumitu ridim ol vas bifo long vas 6, i gud yu makem samting we Jisas i talem long Jon 14:1. ?Plis yu save ridim tok we Jisas i talem long en blong vas ya?
Tim: Oke. Vas ya i talem se: “Yufala i mas bilif long God, mo yufala i mas bilif long mi tu.”
Antoni: Tangkiu, ?hemia i min se yumi mas bilif long God nomo?
Tim: No. Jisas i talem se yumi mas bilif long hem tu.
Antoni: Yes. Maet yu agri se i no naf we yumi talem nomo se yumi bilif long God mo long Jisas. Ol samting we yumi mekem long laef blong yumi oli mas soemaot se yumi bilif.
Tim: Yes hemia i tru ya.
Antoni: ?Be, wan man i save soemaot olsem wanem se hem i rili bilif long God mo long Jisas? ?Maet yumitu save tokbaot ansa blong kwestin ya long wan narafala taem?*
Tim: Yes i gud.
?I gat sam kwestin we yu yu wantem save ansa blong olgeta? ?Yu yu wantem save moa long bilif mo ol wok we ol Witnes blong Jehova oli stap mekem? Sipos i olsem, yu no fraet blong toktok wetem ol Witnes. Olgeta bambae oli glad nomo blong tokbaot ol samting ya wetem yu.
^ par. 60 Sipos yu wantem save moa, yu luk japta 12 blong buk ya ?Wanem Samting We Baebol i Rili Tijim? we ol Witnes blong Jehova oli wokem. Hem i stap tu long Websaet ya jw.org.
Plante man oli stap ded from fasin blong smok.
Long ol yia we oli pas, hem i kilim 100,000,000 man.
Long wan yia hem i stap kilim i ded 6,000,000 man.
I olsem we hem i stap kilim wan man long evri sikis seken.
Mo i no gat wan rod blong gobak.
Ol man we oli gat save oli talem se long yia 2030, sipos ol samting oli stap sem mak nomo olsem tede, namba blong ol man we oli ded evri yia from smok bambae i go antap bitim 8 milian. Mo oli talem tu se long en blong ol yia 2000, bambae wan bilian man oli ded from fasin blong smok.
I no ol man we oli smok nomo oli safa. Ol famle blong olgeta tu oli harem nogud mo oli no moa gat mane, mo tu evri yia i gat 600,000 man oli ded from oli smelem smok blong sigaret blong narafala man. Problem ya i kasem olgeta man from we oli spenem plante mane blong pem ol dokta mo meresin.
Ol sik we ol man blong smok oli kasem, i no ol niufala sik we ol dokta oli traehad blong faenem meresin blong hem. Nogat. Ol dokta oli save meresin blong ol sik ya finis. Dr. Margaret Chan, we hem i daerekta blong Wol Helt Ogenaesesen (WHO), i talem se: “Ol man we oli stap smok, olgeta nomo oli mekem se sik i kasem olgeta. Sipos ol gavman mo ol komuniti oli wantem tumas blong stopem sik we i kamaot from smok, oli save stopem.”
Ol man long olgeta ples long wol oli mekem plante samting blong traem winim problem ya. Stat long Ogis 2012, bitim 175 kantri oli agri blong mekem sam samting blong kontrolem fasin blong smok.* Nating se i olsem, problem ya i stap kam antap moa. Evri yia, kampani we i mekem tabak no sigaret i spenem plante bilian dola blong mekem plante toktok blong traem pulum ol man blong oli smok. Speseli ol woman mo ol yangfala we oli laef long ol kantri we i no gat mane. Samting we i stap insaed long tabak no sigaret, we i pulum ol man blong oli wantem smok oltaem, i spolem gud wan bilian man we oli fas finis long fasin ya. Nating sipos ol man ya oli stop blong smok naoia, be namba blong ol man we bambae oli ded from smok, bambae i gohed blong go antap long ol 40 yia we kam.
Ol samting we ol man oli stap soem long televisin mo fasin ya we man i wantem smok oltaem i mekem i had long man blong i stop blong smok. Hemia nao samting we i hapen long Naoko. Hem i stat blong smok taem hem i yangfala. Hem i harem gud from we hem i stap folem samting we ol man long televisin oli talem. Naoko i save se papa mo mama blong hem tufala i ded from kansa long leva, be hem i gohed blong smok, taem hem i stap lukaot long tufala gel blong hem. Hem i talem se: “Mi tingbaot se bambae mi kasem kansa long leva mo mi wari long helt blong tufala pikinini blong mi, be mi no save stop. Mi ting se bambae mi neva stop blong smok.”
Nating se i olsem, Naoko i faenem samting we i givhan long hem blong i lego smok. Hemia stamba samting we i givhan long plante milian man blong sakemaot fasin blong smok. ?Wanem samting ya? Plis yu gohed blong ridim ol save we oli kam biaen.
^ par. 10 Oli tijim ol man long ol nogud samting we oli kamaot from fasin blong smok, oli blokem ol kampani we oli stap salem tabak, oli putum takis blong tabak i go antap, mo oli mekem sam program we i givhan long ol man blong oli no moa smok.
Naoko we yumi tokbaot hem finis i talem samting we hem i mekem blong winim fasin blong smok. Hem i talem se: “Taem mi mi stadi long Baebol, mi lanem ol gudfala fasin blong God mo mi kasem save long tingting blong hem. From samting ya mi jenisim laef blong mi.” Samting we hem i lanem i stap long Baebol. Nating se Baebol i no tokbaot sigaret, be hem i givhan long yumi blong yumi kasem save tingting blong God long fasin blong smok.* Plante man oli luk se ol save ya oli givhan bigwan long olgeta blong oli lego smok. (2 Timoti 3:16, 17) Bambae yumi tokbaot tri nogud samting we smok i mekem long man, mo yumi luk samting we Baebol i talem.
Insaed long tabak no sigaret i gat wan strong drag we nem blong hem nikotin. Sipos wan man i stat blong smokem drag ya, hem i no moa save stop. Drag ya i wekemap tingting mo bodi blong man mo i mekem wari i godaon. Taem man i smok, nikotin i go kwiktaem long bren blong hem, mo i gohed olsem bakegen mo bakegen. Man we i smokem wan sigaret, hem i pulum smol nikotin. Be sipos hem i smokem wan paket sigaret long wan dei, i olsem we hem pulum 200 taem nikotin. Man we i mekem olsem namba blong nikotin we hem i pulum, i antap moa long ol narafala drag we ol man oli tekem. Man we i smok oltaem bambae i no save stop. Be sipos hem i stop, bambae hem i harem se hem i sik from i no moa gat nikotin blong mekem hem i harem gud.
“Yufala i save finis. Sipos yufala i putum yufala i stap aninit long han blong wan man blong obei long hem, be yufala i man blong wok blong hem nao. Yufala i mas obei long hem oltaem.”—Rom 6:16
?Yu save obei gud long God sipos yu kam slef long fasin blong smok?
Baebol i givhan long yumi blong yumi gat stret tingting, taem hem i talem se: “Yufala i save finis. Sipos yufala i putum yufala i stap aninit long han blong wan man blong obei long hem, be yufala i man blong wok blong hem nao. Yufala i mas obei long hem oltaem” (Rom 6:16) Taem wan man i wantem smok tumas, samting ya bambae i bos long ol tingting mo ol samting we hem i mekem. Biaen bambae hem i kam slef blong nogud fasin ya. Be God ya we nem blong hem Jehova i wantem se yumi sakemaot ol samting we oli save spolem bodi blong yumi. Be i no hemia nomo, hem i wantem tu se yumi sakemaot ol samting we yumi wantem tumas we oli stap spolem tingting blong yumi. (Ol Sam 83:18; 2 Korin 7:1) Taem wan man i gohed blong kasem save long Jehova mo i respektem hem, bambae hem i luksave se i stret nomo we yumi mekem bes blong yumi blong presem Jehova. Be hem i no save mekem olsem sipos hem i slef blong smok. Sipos hem i luksave samting ya, bambae hem i save faet agensem ol rabis samting we tingting blong hem nomo i wantem.
Olaf we i laef long Jemani hem i stat blong smok taem hem i gat 12 yia. Mo afta we hem i smok blong 16 yia, hem i stop. Hem i ting se sipos hem i smokem wan sigaret nomo bambae i no save spolem hem. Be plante yia finis hem i dipen long smok. Hem i talem se: “Wantaem mi no moa gat sigaret, nao mi kros we mi kros. Ale, mi karem ol smosmol haf blong sigaret we oli stap long plet, mi skrasem olgeta i go wanples, mo mi rolem long niuspepa. Taem mi tingtingbak, mi sem we mi sem.” ?Wanem i givhan long hem blong i lego smok? Hem i talem se: “Wan impoten samting we i givhan long mi, hemia se mi wantem mekem Jehova i glad. Taem mi tingbaot we Jehova i lavem ol man tumas, mo mi tingbaot praes we hem i wantem givim long yumi long fiuja, mi mi gat paoa blong lego smok naoia mo blong olwe.”
Wan buk The Tobacco Atlas i talem se: “Ol saentis oli faenemaot se sigaret i save spolem ful bodi blong man, mo i mekem se sik mo ded i kam antap.” Ol man oli save se man we i smok i save kasem ol sik we i no save pas i go long narafala man. Hemia ol sik olsem, kansa, sik blong hat, mo sik blong leva. Be Wol Helt Ogenaesesen (WHO) i talem se sigaret i mekem plante man oli ded from oli kasem sik ya tibi we man i save pasem long narafala man.
“Yu mas lavem Hae God ya we i God blong yu long olgeta hat blong yu, mo long olgeta laef blong yu, mo long olgeta tingting blong yu.”—Matiu 22:37
?Yu save talem se yu lavem God mo yu respektem hem, sipos yu smok nao yu spolem gudfala bodi ya we hem i givim long yu?
Jehova God i yusum Baebol blong tijim yumi se yumi mas gat stret tingting long laef, bodi, mo tingting blong yumi. Jisas i soemaot samting ya taem hem i talem se: “Yu mas lavem Hae God ya we i God blong yu long olgeta hat blong yu, mo long olgeta laef blong yu, mo long olgeta tingting blong yu.” (Matiu 22:37) I klia nomo se God i wantem we yumi yusum gud laef mo bodi blong yumi, mo yumi respektem tufala. Sipos yumi save Jehova mo ol promes blong hem, bambae yumi lavem hem mo yumi tinghae long olgeta samting we hem i mekem finis blong yumi. Mo hemia bambae i givhan long yumi blong yumi sakemaot eni samting we i save mekem bodi blong yumi i doti.
Wan dokta long India we nem blong hem J. P. i smok 38 yia. Hem i talem se: “Mi mi ridim long ol niuspepa blong ol dokta, se smok i nogud mo i save givim sik. Mi save se i nogud blong smok mo mi talem long ol man we oli kam pas long mi se oli mas lego smok. Be mi mi traem blong lego smok plante taem finis, be mi no save mekem.” ?Wanem i givhan long hem blong i stop? Hem i talem se: “Mi mi lego smok from mi stadi long Baebol. Mi mi wantem mekem Jehova i glad taswe kwiktaem nomo mi lego smok.”
Smok blong sigaret we i kamaot long maot blong man, mo smok we i kamaot stret long sigaret, tufala tugeta i posen. Wan man we i no smok be i smelem smok blong sigaret nomo, hem tu i save kasem kansa mo sam narafala sik bakegen. Evri yia i gat 600,000 man oli stap ded from samting ya, mo plante long olgeta hemia ol woman mo ol pikinini. Wan ripot we i kamaot long WHO i talem se: “I no gat rod blong soemaot se smok blong sigaret we i kamaot long man we i smok, i sef.”
“Yu mas lavem ol man we oli stap raonabaot long yu, yu mas mekem i gud long olgeta, olsem we yu stap mekem i gud long yu.”—Matiu 22:39
?Yu yu rili lavem ol man raonabaot mo famle blong yu, sipos yu smok klosap long olgeta?
Jisas i talem se: “Yu mas lavem ol man we oli stap raonabaot long yu, yu mas mekem i gud long olgeta, olsem we yu stap mekem i gud long yu.” (Matiu 22:39) Loa ya se yumi mas lavem ol man raonabaot long yumi, ol famle mo fren blong yumi, mo ol narafala man, hem i nambatu Loa long hemia we i talem se yumi mas lavem God. Sipos yu stap mekem wan fasin we i spolem ol man we oli stap raonabaot long yu, hemia i soemaot se yu no lavem olgeta. Sipos yumi rili lavem man, bambae yumi folem advaes ya blong Baebol se: “I nogud man i stap lukaot rod we i save givhan long hem nomo. Yumi mas lukaot rod we i save givhan long ol narafala man tu we oli stap raonabaot long yumi.”—1 Korin 10:24.
Armen i laef long Amenia. Hem i talem se: “Famle blong mi i talem long mi plante taem se mi mas stop blong smok, from we mi stap spolem olgeta. Mi mi save be mi no wantem talem.” Hem i tokbaot samting we hem i mekem we i jenisim tingting blong hem. Hem i talem se: “Taem mi stadi long Baebol, mi lavem Jehova mo hemia i givhan long mi blong mi lego smok. Mi talemaot se fasin blong smok i spolem mi mo i spolem ol man raonabaot long mi tu.”
Ol save blong Baebol oli givhan long Olaf, J. P., mo Armen, blong oli lego nogud fasin ya we i stap spolem olgeta mo ol narafala man. Olgeta oli naf blong lego fasin ya, i no from we oli save se smok i save spolem olgeta. Nogat. Olgeta oli lego smok from oli lavem Jehova mo oli wantem mekem hem i glad. Wan impoten samting we lav i pulum yumi blong mekem, i stap long 1 Jon 5:3, we i talem se: “Sipos yumi lavem God, hemia i min se yumi stap folem ol tok blong hem. Mo ol tok blong hem i no strong tumas blong folem.” I tru se i no isi blong folem ol rul blong God long Baebol. Be sipos yumi lavem God tru, bambae yumi luk se i no strong tumas blong obei long ol rul ya.
Naoia wan bigfala wok blong tijim ol man i stap gohed long fulwol. Jehova God i stap givhan long plante milian man blong oli sakemaot fasin blong smok blong olwe. (1 Timoti 2:3, 4) I no longtaem Jehova bambae i yusum Kingdom blong hem we Jisas Kraes i rul long hem, blong finisim olgeta griri bisnes we oli mekem plante milian man oli slef blong sigaret. Bambae hem i finisim fulwan fasin blong smok mo i mekem bodi mo tingting blong ol man we oli obei long hem i kam stret gud olgeta.—Aesea 33:24; Revelesen 19:11, 15.
Sipos yu yu stap traehad blong lego smok, i gud yu gohed. Taem yu lanem blong lavem Jehova mo yu kasem save long tingting blong hem, hemia bambae i pulum yu blong yu winim nogud fasin ya. Ol Witnes blong Jehova bambae oli glad blong givhan long yu blong yu lanem ol rul blong Baebol mo yu folem long laef blong yu. Yu mas trastem Jehova se bambae hem i givim paoa long yu mo i mekem tingting blong yu i strong blong yu naf blong kam fri long fasin ya blong smok.—Filipae 4:13.
^ par. 2 Long haf ya, yumi yusum tok ya smok blong tokbaot smok blong tabak we man i pulum stret long sigaret, ol siga, ol paep no ol wota paep. Be haf ya i stret tu long olgeta we oli kakae tabak, oli pulum paoda blong tabak long nus blong olgeta, mo ol narafala prodak bakegen.
Baebol i talem se afta we oli nilim Jisas mo tufala man nogud long pos, ‘ol laen blong Isrel, oli askem long Paelat blong i sanem ol man blong hem blong oli go brekem leg blong trifala, blong trifala i ded kwik, nao oli save tekemaot bodi blong trifala.’—Jon 19:31.
Loa blong ol man Jiu i talem se sipos oli hangem wan man nogud long pos, ‘bodi blong hem i no mas hang go kasem nekis dei.’ (Dutronome 21:22, 23) Ol man Jiu oli folem sem rul ya, taem ol man Rom oli hangem ol man long pos. Oli brekem leg blong ol man blong oli ded kwik, nao oli save berem olgeta bifo we Sabat dei i stat.
Taem oli wantem panisim wan man nogud, oli putum hem long wan pos nao oli nilim tufala han blong hem antap mo tufala leg blong hem daon. Taem oli stanemap pos ya, man ya bambae i harem i soa we i soa bitim mak. Hemia from we ful bodi blong hem i hang nomo long tufala nil ya. Ale taem hem i wantem pulum win, hem i yusum leg blong hem blong traem leftemap bodi blong hem i go antap smol. Be sipos oli brekem ol bun blong leg blong hem, bambae i had long hem blong mekem olsem. Bambae hem i ded kwiktaem nomo, from we hem i no save pulum gud win, no maet from we hem i sek.
Deved i yusum sling blong kilim Golaeat. Maet hem i lanem blong yusum sling, taem hem i stap lukaot long ol sipsip blong papa blong hem.—1 Samuel 17:40-50.
Long taem bifo, sling i olsem wan saen blong ol man Ijip mo Asiria. Sling ya oli wokem tang blong hem long skin blong anamol, nao oli fasem rop long saedsaed blong hem. Ale taem man i wantem yusum sling ya, hem i tekem wan raon ston we i olsem saes blong wan smol aranis mo i hevi olsem 250 gram, i putum long tang blong sling ya. Biaen hem i slingim mo i lego wan rop, nao ston ya i flae i go stret long samting we hem i wantem kasem.
Long Medel Is, ol man blong digim graon oli faenemaot se i gat plante ston blong sling we ol man bifo oli yusum long faet. Ol soldia we oli tren gud, oli save slingim ston ya i spid olsem 160 kasem 240 kilometa long wan aoa. Sam man blong hae save oli stap agiu se wan sling i no save sakem ston i go longwe sem mak olsem wan ara we man i sutum i go. Nating se i olsem wan sling i save kilim man i ded tu.—Jajes 20:16.
God i mekem wol ya blong ol samting oli save laef long hem, taswe hem i mekem we i gat plante wota blong laef i gohed. God i mekem wol i lei smol mo i save muv sloslo i goraon long San, blong mekem se solwota i no kam kolkol tumas, mo i no kam hot tumas. Mo win we i raonem wol mo paoa blong magnet we i kamaot dip insaed long medel blong wol, tufala i protektem olgeta laef samting blong ol doti win oli no spolem olgeta, mo kilim olgeta oli ded. Taswe plante man oli sua se i mas gat wan gudfala risen blong God i mekem wol ya.—Ridim Aesea 45:18.
Ol anamol mo ol tri oli dipen long olgeta bakegen blong oli stap laef, hemia i nambawan tumas. Samting ya i mekem se ol man tu oli save laef long wol ya. Be maet yu tingbaot se: “Sipos God i mekem plan blong ol man oli laef long wol ya, ?hemia i min se fasin safa mo kruked fasin tu i insaed long plan ya?”—Ridim Dutronome 32:4, 5.
Tingting blong God se wol ya bambae i fulap long ol man we oli hapi, oli gat respek, mo oli lavem God ya we i mekem olgeta. From samting ya hem i mekem yumi defren long ol anamol. Yumi naf blong kasem save long hem, yumi lavem hem, mo yumi folem fasin blong hem blong lavem ol man, mo blong mekem ol fasin we oli stret.—Ridim Prija 12:13; Maeka 6:8.
God i naf blong mekem olgeta samting we hem i wantem i kamtru. Taswe, yumi trastem hem se bambae hem i naf blong mekem wol ya i kam wan ples we ol man bambae oli harem gud long hem.—Ridim Ol Sam 37:11, 29; Aesea 55:11.
1 2 3 4 5 6 7 8 9 10 11 12 13 14 15 16
tpi_Latn zul_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn kik_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn hrv_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn nob_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn unk